Komisijos sprendimas
2004 m. balandžio 23 d.
leidžiantis valstybėms narėms pratęsti laikinuosius leidimus, suteiktus naujai veikliajai medžiagai acetamipridui
(pranešta dokumentu Nr. C(2004) 1479)
(tekstas svarbus EEE)
(2004/390/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], ypač į jos 8 straipsnio 1 dalies ketvirtą pastraipą,
kadangi:
(1) Kaip numatyta Direktyvos 91/414/EEB 6 straipsnio 2 dalyje, 1999 m. spalio mėn. Graikija gavo Nisso Chemical Europe GmbH paraišką įrašyti veikliąją medžiagą acetamipridą (ankstesnis pavadinimas: Exp 60707B) į Direktyvos 91/414/EEB I priedą. Sprendimas 2000/390/EB [2] patvirtinto, kad byla buvo su visais dokumentais ir gali būti laikoma iš esmės atitinkančia tos direktyvos II ir III priedų duomenų ir informacijos reikalavimus.
(2) Bylos išsamumo patvirtinimas buvo būtinas tam, kad ją būtų galima išsamiai išanalizuoti ir sudaryti valstybėms narėms galimybę laikotarpiams iki trijų metų suteikti laikinus leidimus augalų apsaugos produktams, kuriuose yra acetamiprido, laikantis Direktyvos 91/414/EEB 8 straipsnio 1 dalies reikalavimų ir visų pirma reikalavimo, susijusio su išsamiu veikliosios medžiagos ir augalų apsaugos produkto įvertinimu pagal toje direktyvoje nustatytus reikalavimus.
(3) Acetamiprido poveikis žmonių sveikatai ir aplinkai, naudojant pagal pareiškėjo nurodytą paskirtį, buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Pranešančioji valstybė narė 2001 m. kovo 21 d. pateikė Komisijai įvertinimo ataskaitos projektą.
(4) Pranešančiajai valstybei narei pateikus įvertinimo ataskaitų projektus, byla tebenagrinėjama ir bus neįmanoma baigti įvertinimo per Tarybos direktyvoje 91/414/EEB numatytą laikotarpį.
(5) Kadangi iki šiol atliktas vertinimas nenustatė jokių nedelsiamo susirūpinimo priežasčių, valstybėms narėms turėtų būti suteikta galimybė pratęsti suteiktus laikinus leidimus augalų apsaugos produktams, kuriuose yra acetamiprido, 24 mėnesiams, kaip nustatyta Direktyvos 91/414/EEB 8 straipsnyje, kad galėtų būti tęsiamas bylos nagrinėjimas. Tikimasi, kad įvertinimas ir sprendimo dėl galimo acetamiprido įtraukimo į I priedą priėmimo procesas bus užbaigtas per 24 mėnesius.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti laikinuosius leidimus augalų apsaugos priemonėms, kuriose yra acetamiprido, ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2004 m. balandžio 23 d.